ཁོང་རྣམ་གཉིས་ཀྱི་མཚན་ནས་བཟུང་སྟེ་དམར་གཙང་བྲག་ཅེས་ཐོགས་པ་ཡིན་ཏེ།མདོ་སྨད་ཆོས་འབྱུང་ལས།ཙོང་ཁའི་བྱང་རྒྱུད་དམ་ཙོང་ཉིན་དབུས་ཀྱི་དམར་གཙང་བྲག་ནི།དམར་ཤྰཀྱ་མུ་ནེ་དང་གཙང་རབ་གསལ་གཉིས་ཀྱི་བཞུགས་གནས་ཡིན་པས་མཚན་དེ་ལྟར་ཐོགས།ཞེས་དང་།ཨ་ལགས་ཚེ་ཏན་ཞབས་དྲུང་ལགས་ཀྱིས་མཛད་པའི་བླ་ཆེན་དགོངས་པ་རབ་གསལ་གྱི་རྣམ་ཐར་མདོ་ཙམ་བརྗོད་པ་ཞེས་པ་ལས།དེ་ལྟར་མཁས་པ་མི་གསུམ་དང་བླ་ཆེན་པོ་རྣམས་ཏན་ཏིག་ཏུ་བཞུགས་རིང་ནས་སྐུ་ཚེ་སྨད་དུ་དམར་དང་གཙང་གཉིས་དགོན་ལུང་གི་མདོ་ཙོང་ཆུའི་འགྲམ་གྱི་རི་བྲག་དམར་བོ་ཞིག་ལ་ཁུང་བུ་བརྐོས་ཏེ་བཞུགས་པས་དམར་གཙང་བྲག་ཏུ་ཐོགས་ལ།དེང་སང་དེའི་གཤམ་དུ་ཆགས་པའི་གྲོང་བའི་མིང་ལ་ཡང་དམར་གཙང་ཞེས་འབོད་དོ།དམར་གཙང་ཞེས་པའི་མིང་དེ་ལྟར་ཐོགས་ཤིང་།དེ་ནས་བླ་ཆེན་པོས་གནས་འདིར་གཙུག་ལག་ཁང་དང་རྟེན་མང་བོ་བཞེངས།མཐར་བྲག་ལ་བརྐོས་པའི་ཁུང་བུ་ཞིག་ཏུ་བཞུགས་ནས་སྐུ་མྱ་ངན་ལས་འདས་ཤིང་།སྐུ་གདུང་ཧྲིལ་བོ་ལ་སྨན་གྱིས་བྱུགས་ཏེ་སྐུ་བརྙན་བཞེངས།རྒྱལ་དབང་ལྔ་བའི་རང་རྣམས་དུ་ཀྰུ་ལའི་གོས་བཟང་།ལས།བླ་ཆེན་དགོངས་པ་རབ་གསལ་གྱི་གདུང་བཞུགས་པའི་གཙུག་ལག་ཁང་དང་མི་རིང་བའི་ཆ་ཕེང་ཀྲུང་ཡི་རུར་བསྡད།མར་ཚ་དང་མི་སྐྱས་མཚོན་པའི་ཕྲད་མི་མང་དུ་བྱུང་།ཞེས་དང་།ཐུའུ་བཀྭན་རྗེས།ཐུབ་བསྟན་ཉུང་འབྲུའི་ཚད་དུ་གྱུར་པ་ཉིད།དཔག་བསམ་ཤིང་ལྟར་རྒྱས་མཛད་བཀའ་དྲིན་ཅན།དགོངས་པ་རབ་གསལ་སྐུ་གདུང་རིལ་བོ་རུ།དམར་གཙང་བྲག་ན་བཞུགས་པ་མཇལ་ལགས་སམ།ཞེས་པ་ལས་གསལ་ལ།གདུང་དེའི་མཛོད་སྤུའི་རྣམ་པ་གསལ་བ་དང་།སྐུ་ལ་གསོལ་བའི་ན་བཟའ་ལ་སྐྱི་དྲེག་ཆགས་ཤིང་།ཐུགས་ཀའི་ཐད་དུ་རེག་ན་དྲོད་ཡོད་པ་ལྟ་བུའི་ཉམས་དང་ཞལ་རས་ཀྱི་མདངས་ལ་མཐོང་སྣང་མི་འདྲ་བ་འབྱུང་བ་དང་།སྐབས་འགར་རྔུལ་ཆུ་ཐོན་ཞིང་།སྐུ་མདངས་སྨུག་པོ་བྱུང་ན་ཡུལ་ཁམས་འཁྲུག་པ་སོགས་བཀྲ་མི་ཤིས་པ་འབྱུང་བ་དང་།མདངས་བཟང་ཞིང་དྲི་ཞིམ་པོ་བྱུང་ན་ཡུལ་ཕྱོགས་སུ་བཀྲ་ཤིས་པར་གྲགས།གཡོན་གྱི་ལྷ་ཁང་ཆུང་ངུར་ཕྱག་རྡོར་གྱི་ཚབ་ལ་ལྷ་ལུང་དཔལ་རྡོར།གཡས་ཐུགས་ཀར་རྡོ་རྗེ།གཡོན་མཉམ་བཞགརྡོ་རྗེ་སྐྱིལ་ཀྲུང་དང་གོས་སྔོན་གྱི་ན་བཟའ་ཅན་གྱིས་བྱས་པའི་རིགས་གསུམ་མགོན་པོ།ཁ་སྐོང་ཧྭ་ཤང་གཉིས་ཀྱི་འདྲ་སྐུ་གཅིག་གིས་ཐུགས་ཀར་ཐལ་མོ་སྦྱར་བ།གཅིག་ཕུ་དུང་གི་སྟེང་དུ་ཆོས་གོས་གྱོན་པ་ཐུགས་ཀར་བསྣོལ་ཐབས་ལ་མཉམ་པའི་སྟབས་ཀྱིས་བཞེངས་པ།གཡས་ངོས་སུ་བྱམས་པ་རང་བྱོན་དུ་གྲགས་པའི་བྲག་རི་རིང་བོ་སོགས་རྟེན་དང་བརྟེན་པ་དུ་མས་བརྒྱན་ཡོད།ཆིན་རྒྱལ་རབས་ཀྱི་ཐུང་ཀྲུའི་སྲིད་ལོའི་སྐབས་སུ།དམག་འཁྲུག་གི་ཡོ་ལང་ཁྲོད་དུ་རྟེན་སྐུ་ལ་ཆག་འཇིག་ཆེན་པོ་བྱུང་བར་བརྗོད་དེ།ཨ་ལགས་ཚེ་ཏན་ཞབས་དྲུང་ལགས་ཀྱིས།རྒྱལ་རབས་སྔ་ཕྱིར་དུས་འཁྲུགས་སོགས་ཀྱིས་ལན་འགར་ཆག་འཇིག་བྱུང་སྟབས་ཕྱིས་སུ་གདུང་རུས་ཙམ་དུ་ལུས་པ་སྙིང་བོར་ཕུལ་བའི་སྐུ་བརྙན་དེ་བདག་བགྲང་བྱ་ཞེ་གཉིས་པ་ལྕགས་ཡོས་ལོར་དངོས་སུ་མཇལ་མྱོང་ལ།རབ་རྒྱས་ས་ཁྱི་ལོར་གདུང་རུས་ཀྱང་གཞན་ཞིག་ཏུ་སྦས་སྐོར་བྱེད་དགོས་བྱུང་བར་བརྟེན་ཕྱིས་སུ་བཙལ་བས་ལག་ཏུ་མ་ཆུད་པར་སྣང་ངོ་།།ཞེས་གསུངས་པ་ལྟར་ཡིན་ལ།དེ་རྗེས་སླར་བཞེངས་པའང་རིག་གནས་གསར་བརྗེའི་སྔ་གཞུག་ཏུ་མེད་བརླག་ཏུ་སོང་།ད་ལྟ་ཐོག་ཁང་སྟེང་མའི་ནང་དུ་བླ་ཆེན་པོའི་འབག་སྐུ་དང་།བར་མའི་ནང་མཁས་པ་མི་གསུམ་དང་།ལྷ་ལུང་དཔལ་རྡོར།རྒྱའི་ཧྭ་ཤང་རྣམ་གཉིས་ཀྱི་འབག་སྐུ་བཅས་གསར་དུ་བཞེངས་ཡོད་ལ།བྱམས་པ་རང་བྱོན་དུ་གྲགས་པའི་བྲག་འོག་གི་བྱམས་སྐུ་འཇིག་མེད་པར་ཕྱག་གཡོན་པར་ལྷུང་བཟེད་དང་ཕྱག་གཡས་པ་མི་འཇིགས་པའི་ཕྱག་རྒྱ་དང་བཅས་བཞེངས་ཡོད་པ་དེར་བྱམས་པ་ཆུ་གཟིགས་ཞེས་བརྗོད།བཤད་རྒྱུན་ལ་མདུན་གྱི་ཙོང་ཆུ་འགོག་པའི་རྣམ་པས་བཞུགས་པར་གྲགས།